《晓出西门问程庐山因怀云翁》
宋代·董嗣杲

谯楼罢传角，将启东方明。我欲披野衣，西出湓江城。

整屐休迟披，径作匡庐行。是时凉云阁，茅屋鸡互鸣。

萧萧篱落破，已递机杼声。沿披且多趣，仰睇山峥嵘。

湛露著草木，秋色何光荣。云树漏初曦，小立伤前程。

岩翁乐高褰，因知跋涉情。盘兹翠阁深，自照泉影清。

听猿步荒寂，乳窦百怪呈。屏障互隐见，松竹相披萦。

兼怀知己多，此际莫合并。萝阴匝道周，野卉难辨名。

聊从兰若留，危阑压飞甍。丘垄入怅望，牛羊践榛荆。

人生如浮沤，失壮良可惊。及时不济胜，老去怀不平。

瞭然看山眼，山意争邀迎。穷崖由此探，大笑长江横。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。